中國共產黨第五次全國代表大會

中國共產黨第五次全國代表大會於1927年4月27號至5月9號响武漢召開，出席大會嘅代表有：陳獨秀、蔡和森、瞿秋白、毛澤東、任弼時、劉少奇、鄧中夏、張國燾、張太雷、李立三、李維漢、陳延年、彭湃、方志敏、惲代英、羅亦農、項英、董必武、陳潭秋、蘇兆征、向警予、蔡暢、向忠發、羅章龍、賀昌、阮嘯仙、王荷波、彭述之等82人，代表全國57,967名黨員，共產國際代表羅易、鮑羅廷、維經斯基等人亦出席咗大會。國民黨領導汪精衛、徐謙等亦列席會議。

1927年蔣介石發動四一二反革命政變，大肆屠殺共產黨人同革命群眾，大革命遭受到局部嘅嚴重失敗。此後，全國形成咗三個政權，即原來嘅北洋軍閥政府，上海、南京嘅蔣介石反革命政權同武漢國民政府。面對錯綜複雜嘅矛盾同尖銳激烈嘅鬥爭，需要中國共產黨對形勢有清醒嘅認識並採取果斷行動，先能夠挽救革命。中共五大就係喺呢種非常狀態下召開嘅。全體黨員期望呢次大會能正確判斷當前局勢，回答大家最為關注嘅點樣從危急中挽救革命嘅問題。

陳獨秀代表第四屆中央執行委員會向大會作咗《政治與組織的報告》，涉及中國各階級、土地、無產階級領導權、軍事、國共兩黨關係等11個問題。報告既冇正確總結經驗教訓，又冇提出挽救時局嘅方針政策，反而為過去嘅錯誤進行辯護，繼續提出一啲錯誤主張。共產國際代表團團長羅易作咗題為《中國革命問題和無產階級的作用》嘅講話。班代表對陳獨秀嘅錯誤進行咗批評。會前，瞿秋白針對陳獨秀、彭述之等機會主義理論同政策，寫咗《中國革命中之爭論問題》呢本書，着重論述咗無產階級同資產階級爭奪領導權問題。會上佢將本書發畀大家，並作咗系統發言。針對陳獨秀報告關於統一戰線上嘅錯誤，蔡和森喺發言中指出：中國小資產階級政黨過去嘅弱點同家下動搖，講明能領導革命到底並取得勝利嘅只有無產階級政黨。我哋應以堅決嘅無產階級嘅領導去制勝小資產階級嘅動搖同猶豫。毛澤東批評陳獨秀响對待農民問題上嘅錯誤，主張將農民組織同武裝起來，迅速加強農民嘅鬥爭。

大會通過咗《政治形勢與黨的任務決議案》《土地問題議決案》等，選出由31名正式員同14名候補委員組成嘅黨嘅中央委員會。隨後舉行嘅五屆一中全會選舉陳獨秀、蔡和森、李維漢、瞿秋白、張國燾、譚平山、李立三、周恩來為中央政治局委員，蘇兆征、張太雷等為候補委員；選舉陳獨秀、張國燾、蔡和森為中央政治局常務委員會委員，陳獨秀為總書記。大會第一次選舉產生咗中央監察委員會，由正式委員7人、候補委員3人組成。

中共五大雖然批評陳獨秀嘅錯誤，但係對無產階段點樣爭取領導權，點樣領導農民進行土地革命，點樣對待武漢國民政府同國民黨，特別係點樣建立黨嘅革命武裝等迫在眉睫嘅重大問題，都未能作出切實可行嘅回答，因此，難以承擔响生死存亡嘅危急關頭挽救大革命嘅重任。而真正結束中央所犯嘅右傾機會主義錯誤，制定正確嘅土地革命同武裝起義方針，係响3個月後嘅八七會議上完成嘅。

1927年
武漢
中華人民共和國史
中國共產黨全國代表大會